2014. gada  18. februārī Noteikumi Nr. 101

Rīgā (prot. Nr. 10 15. §)

**Starptautisko līgumu uzskaites un tiesību aktu sistematizācijas noteikumi**

Izdoti saskaņā ar

likuma "Par Latvijas Republikas starptautiskajiem

līgumiem" 15. panta otro daļu un

Oficiālo publikāciju un tiesiskās informācijas

likuma 16. panta pirmo daļu

**I. Vispārīgais jautājums**

1. Noteikumi nosaka:

1.1. Oficiālo publikāciju informācijas sistēmā (turpmāk – sistēma) iekļaujamās ziņas par Latvijas Republikas starptautiskajiem līgumiem (turpmāk – starptautiskais līgums);

1.2. kārtību, kādā ziņas par starptautiskajiem līgumiem tiek iesniegtas sistēmas turētājam;

1.3. kārtību un minimālās prasības tiesību aktu sistematizācijai sistēmas tīmekļa vietnē www.likumi.lv.

**II. Starptautisko līgumu uzskaite**

2. Ārlietu ministrija tiešsaistes datu pārraides režīmā reģistrē sistēmā šādas ziņas par starptautisko līgumu:

2.1. publiskajā daļā:

2.1.1. nosaukums latviešu un angļu valodā;

2.1.2. līgumslēdzējas valstis;

2.1.3. starptautiskā organizācija;

2.1.4. pieņemšanas, parakstīšanas, spēkā stāšanās, spēka zaudēšanas, pagaidu piemērošanas, ratifikācijas (pievienošanās) datums;

2.1.5. statuss;

2.1.6. valoda;

2.1.7. tēma;

2.1.8. autentiskais teksts vai saite uz to;

2.1.9. informācija par ratifikāciju (pievienošanos) un parakstīšanu;

2.1.10. depozitārijs;

2.1.11. atrunas un deklarācijas;

2.1.12. veids (divpusējs vai daudzpusējs);

2.1.13. saite uz saistītajiem dokumentiem:

2.1.13.1. paziņojums par starptautiskā līguma spēkā stāšanos, darbības pagarināšanu, apturēšanu, izbeigšanu un Latvijas Republikas izteiktajām atrunām un deklarācijām;

2.1.13.2. tiesību akts, ar kuru starptautiskais līgums apstiprināts;

2.1.13.3. starptautiskā līguma tulkojums;

2.2. nepubliskajā daļā:

2.2.1. vienības apjoms;

2.2.2. oriģināls, tā atrašanās vieta;

2.2.3. uzziņas kods;

2.2.4. fiziskais stāvoklis;

2.2.5. piezīmes;

2.2.6. cita informācija, ja nepieciešams.

3. Sistēmas turētājs šo noteikumu 2.1. apakšpunktā minēto informāciju papildina ar:

3.1. atsauci uz starptautiskā līguma oficiālo publikāciju;

3.2. citu informāciju, ja nepieciešams.

**III. Tiesību aktu sistematizācija**

4. Tīmekļa vietnē www.likumi.lv sistematizē ārējos normatīvos aktus, kā arī citus sistēmā esošus tiesību aktus (turpmāk – tiesību akti). Sistematizējot tiesību aktus, nodrošina tiesību akta teksta atbilstību oficiālajai publikācijai un ievēro juridiskās tehnikas prasības.

5. Katram tiesību aktam tīmekļa vietnē www.likumi.lv norāda vismaz šādu informāciju:

5.1. tiesību akta veids;

5.2. tiesību akta nosaukums;

5.3. institūcija, kura izdevusi tiesību aktu;

5.4. tiesību akta pieņemšanas datums;

5.5. tiesību akta numurs, ja tiesību aktam tāds ir;

5.6. tiesību akta publicēšanas datums oficiālajā izdevumā "Latvijas Vēstnesis" un laidiena numurs;

5.7. tiesību akta statuss;

5.8. tiesību akta spēkā stāšanās vai spēka zaudēšanas datums;

5.9. saistītie tiesību akti, ja tādi ir.

6. Atzīmējot tiesību akta statusu, norāda:

6.1. "spēkā esošs", ja tiesību akts ir stājies spēkā;

6.2. "vēl nav spēkā", ja tiesību akts ir pieņemts, bet vēl nav stājies spēkā;

6.3. "zaudējis spēku", ja:

6.3.1. kompetentā institūcija atzinusi tiesību aktu par spēku zaudējušu un attiecīga informācija ir publicēta oficiālajā izdevumā "Latvijas Vēstnesis";

6.3.2. tiesību akts bija izdots uz noteiktu laiku vai ar noteiktu nosacījumu un attiecīgais laiks vai nosacījums ir iestājies;

6.3.3. spēku zaudējis normatīvā akta izdošanas tiesiskais pamats (ja normatīvais akts izdots uz vairāku tiesību normu pamata, normatīvo aktu atzīmē kā spēku zaudējušu, ja spēku zaudējušas visas tiesību normas, uz kuru pamata izdots attiecīgais normatīvais akts), ja vien augstāka juridiska spēka normatīvajā aktā nav paredzēts pagarināt attiecīgā normatīvā akta piemērojamību uz noteiktu laiku vai līdz noteikta nosacījuma iestāšanās dienai;

6.4. "spēkā neesošs", ja kompetentā institūcija atcēlusi tiesību aktu vai atzinusi to par spēkā neesošu no pieņemšanas dienas un attiecīga informācija ir publicēta oficiālajā izdevumā "Latvijas Vēstnesis".

7. Norādot tiesību akta spēkā stāšanās datumu, ņem vērā pašā tiesību aktā norādīto spēkā stāšanās kārtību. Ja tiesību aktā spēkā stāšanās kārtība nav atrunāta, ņem vērā Oficiālo publikāciju un tiesiskās informācijas likumā noteikto spēkā stāšanās kārtību attiecīgajam tiesību akta veidam. Norādot starptautiskā līguma spēkā stāšanās datumu, ņem vērā oficiālajā izdevumā "Latvijas Vēstnesis" publicēto Ārlietu ministrijas paziņojumu.

8. Norādot saistītos tiesību aktus, sistēmas turētājs tiesību aktam pievieno saiti uz:

8.1. tiesību akta grozījumiem, ja tādi ir;

8.2. tiesību akta anotāciju (likumiem un Ministru kabineta noteikumiem), ja tāda ir pieejama Saeimas vai Ministru kabineta mājaslapā;

8.3. attīstības plānošanas dokumentu, ja tiesību akts izdots, pamatojoties uz attīstības plānošanas dokumentu;

8.4. tiesību aktu, uz kura pamata izdots attiecīgais tiesību akts;

8.5. tiesību aktu, kurš izdots uz attiecīgā tiesību akta pamata;

8.6. tiesību akta tekstā pieminētu tiesību aktu;

8.7. tiesību aktu, kurš zaudē spēku ar attiecīgā tiesību akta spēkā stāšanos, vai tiesību aktu, ar kura spēkā stāšanos attiecīgais tiesību akts zaudē spēku;

8.8. Satversmes tiesas spriedumu, ja Satversmes tiesā ir izskatīta lieta par attiecīgā tiesību akta atbilstību augstāka juridiska spēka tiesību normai;

8.9. tiesību akta tulkojumu, ja tāds ir pieejams Valsts valodas centra mājaslapā;

8.10. citiem saistītajiem dokumentiem, ja tādi ir.

9. Sistematizējot tiesību aktus, sistēmas turētājs:

9.1. sakārto tos hronoloģiski, alfabētiski, atbilstoši tiesību akta veidam, likumus sakārto pa tēmām;

9.2. nošķir spēkā neesošus tiesību aktus vai atsevišķas tiesību normas no spēkā esošiem tiesību aktiem vai tiesību normām;

9.3. konsolidē tiesību akta tekstu:

9.3.1. apvienojot tiesību akta pamattekstu ar tā grozījumiem;

9.3.2. sagatavojot tiesību akta teksta spēkā esošo redakciju;

9.3.3. sagatavojot tiesību akta nākotnes redakciju, ja tiesību aktā ir veikti tādi grozījumi, kuri nav vēl stājušies spēkā;

9.3.4. saglabājot tiesību akta vēsturisko redakciju;

9.3.5. pievienojot grozītajai tiesību normai atbilstošu piezīmi ar norādi uz tiesību aktu, ar kuru attiecīgais grozījums veikts.

10. Ja Satversmes tiesa spriedumā kādam tiesību aktam vai atsevišķai tā normai ir noteikusi piemērošanas nosacījumus, sistēmas turētājs pievieno tiesību aktam vai atsevišķai tā normai atbilstošu piezīmi ar norādi uz attiecīgo Satversmes tiesas spriedumu.

11. Sistematizējot tiesību aktus, sistēmas turētājs nodrošina iespēju meklēt tos vismaz pēc:

11.1. tiesību akta veida;

11.2. institūcijas, kura izdevusi tiesību aktu;

11.3. tiesību akta nosaukuma vai tā daļas;

11.4. vārdiem tiesību akta tekstā;

11.5. tiesību akta numura, ja tiesību aktam tāds ir;

11.6. tiesību akta pieņemšanas datuma;

11.7. tiesību akta publicēšanas datuma oficiālajā izdevumā "Latvijas Vēstnesis";

11.8. tiesību akta spēkā stāšanās datuma;

11.9. tiesību akta statusa;

11.10. šo noteikumu 2.1.2., 2.1.3., 2.1.4., 2.1.7., 2.1.11. un 2.1.12. apakšpunktā minētās informācijas (nosacījums attiecas uz starptautiskajiem līgumiem).

**IV. Noslēguma jautājumi**

12. Atzīt par spēku zaudējušiem Ministru kabineta 2004. gada 13. aprīļa noteikumus Nr. 279 "Noteikumi par normatīvo aktu sistematizāciju" (Latvijas Vēstnesis, 2004, 60. nr.).

13. Šo noteikumu II nodaļu un 11.10. apakšpunktu piemēro ar 2014. gada 1. jūliju.

14. Sistēmas turētājs līdz 2014. gada 1. jūlijam izveido starptautisko līgumu uzskaitei nepieciešamo tehnisko infrastruktūru un nodrošina tās uzturēšanu.

Ministru prezidente Laimdota Straujuma

Tieslietu ministre Baiba Broka